《甲辰年五月十五日夜澧阳观月》
宋代·沈辽

少年怅不乐，明日何为哉。扬眉一遐赏，寂寂更伤怀。

念昔吾州乐，泛舟湖上来。佳宾适所好，欢计成金罍。

妖歌有送响，度曲清且哀。留连夕阳下，夜色起山隈。

光明水晶域，素彩中天开。龙香弄微风，四顾绝纤埃。

澄波照上下，倒影出瑶台。红烛渐向微，始知夜漏催。

美人屡更衣，含笑玉山隤。欢乐殊未央，鼓枻中洲回。

人生无忧患，遇乐且衔杯。怅余失交臂，万里来天涯。

羁愁那无感，情虑长如灰。神游忽自笑，安知顾形骸。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。